VENDIM
Nr. 508, datë 25.9.2025

PËR PËRCAKTIMIN E FUSHËS SË PËRGJEGJËSISË SHTETËRORE TË MINISTRISË SË INFRASTRUKTURËS DHE ENERGJISË

Në mbështetje të nenit 100 të Kushtetutës dhe të pikës 2, të nenit 5, të ligjit nr. 90/2012, “Për organizimin dhe funksionimin e administratës shtetërore”, me propozimin e Kryeministrit, Këshilli i Ministrave

VENDOSI:

1. Miratimin e misionit dhe të fushës së përgjegjësisë shtetërore të Ministrisë së Infrastrukturës dhe Energjisë, sipas përcaktimeve të këtij vendimi.
2. Ministria e Infrastrukturës dhe Energjisë ka si mision hartimin e zbatimin e politikës së përgjithshme shtetërore në sektorin e planifikimit dhe të zhvillimit urban, në sektorin e infrastrukturës e të transportit, ujësjellës-kanalizimeve, në sektorin e telekomunikacionit dhe të shërbimit postar, në sektorin e energjisë, të shfrytëzimit të burimeve natyrore, si dhe në sektorin e industrisë minerare.
Ministria e Infrastrukturës dhe Energjisë është përgjegjëse për hartimin dhe ndjekjen e zbatimit të masave për eliminimin e pasojave dhe rindërtimin e objekteve të dëmtuara e të shkatërruara nga fatkeqësia natyrore, tërmeti i datës 26.11.2019.
3. Ministria e Infrastrukturës dhe Energjisë e ushtron veprimtarinë e saj, në përputhje me legjislacionin përkatës, në këto fusha:
a) infrastruktura rrugore, hekurudhore, aeroportuale, portuale;
b) transporti rrugor, hekurudhor, ajror, detar;
c) ujësjellës–kanalizimet;
ç) planifikimi dhe zhvillimi i qëndrueshëm urban;
d) standardet urbane në ndërtim;
dh) komunikimet elektronike, digjitale dhe postare, sipas legjislacionit në fuqi në Republikën e Shqipërisë;
e) energjia; 
ë) eficienca e energjisë; 
f) zbutja e efekteve klimatike të ardhura si pasojë e veprimtarisë së fushave të përgjegjësisë së Ministrisë së Infrastrukturës dhe Energjisë;
g) hidrokarburet dhe industria hidrokarbure;
gj) minierat, gjeologjia dhe industria minerare.
4. Për përmbushjen e misionit të saj, Ministria e Infrastrukturës dhe Energjisë, ndër të tjera: 
a) drejton, menaxhon, mbikëqyr e vendos standarde teknike të infrastrukturës së rrjeteve rrugore e hekurudhore, të porteve, aeroporteve, ujësjellës-kanalizimeve dhe të digave të mëdha të hidrocentraleve. Përcakton dhe vendos standarde për të gjitha llojet e mjeteve të transportit dhe organizon drejtimin e kontrollit shtetëror të sigurisë teknike në sferën e shfrytëzimit; 
b) monitoron realizimin e standardeve të përcaktuara në funksion të zhvillimit të infrastrukturës në transport, ujësjellës-kanalizimeve, si dhe të punimeve të ndërtimit për zbatimin e rregullave për kontrollin e disiplinimin e tyre në aspektin financiar e teknik;
c) harton dhe zbaton monitorimin e trafikut rrugor, detar, ajror e hekurudhor përmes sistemeve inteligjente të vendosura në agjencitë, ndërmarrjet dhe drejtoritë e varësisë për të garantuar sigurinë e çdo sektori të sipërpërmendur, në linjë me parimet ndërkombëtare. Siguron kushte lehtësuese të të gjithë përdoruesve dhe operatorëve vendës e të huaj nëpërmjet sistemeve inteligjente, të përshtatshme për t’u përfshirë në sistemet evropiane të informacionit;
[bookmark: _GoBack]ç) harton, zbaton dhe mbikëqyr politikat, strategjitë e standardet në sektorin e energjisë, burimeve energjetike dhe eficiencës së energjisë, në përputhje me legjislacionin në fuqi të sektorit;
d) harton, zbaton dhe mbikëqyr politikat, strategjitë e standardet në sektorin hidrokarbur dhe industrisë hidrokarbure, në përputhje me legjislacionin në fuqi për sektorin;
dh) harton, zbaton e mbikëqyr politikat, strategjitë e standardet në sektorin minerar, gjeologjisë dhe industrisë minerare, në përputhje me legjislacionin në fuqi për sektorin.
5. Ministria e Infrastrukturës dhe Energjisë e ushtron veprimtarinë e saj edhe në këto fusha:
a) Ndjek dhe bashkërendon veprimtarinë e ministrive dhe të institucioneve të tjera, publike e shtetërore, për:
i. hartimin dhe miratimin e programeve të procesit të rindërtimit të objekteve të dëmtuara e të shkatërruara;
ii. planifikimin dhe shpërndarjen e fondeve buxhetore për realizimin e programeve të procesit të rindërtimit;
iii. drejtimin dhe koordinimin operacional të strukturave dhe të njësive të veçanta, shtetërore e publike, të ngarkuara drejtpërdrejt për kryerjen e detyrave në terren, në zbatim të programeve të procesit të rindërtimit;
iv. ndjekjen, koordinimin, monitorimin e zbatimit të përgjegjësive dhe të detyrave të ngarkuara autoriteteve përgjegjëse, në zbatim të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”, miratuar me ligjin nr. 97/2019, për rindërtimin e objekteve të dëmtuara e të shkatërruara nga fatkeqësia natyrore, tërmeti i datës 26.11.2019;
b) Kontakton e bashkërendon me organizatat shtetërore dhe organizmat kombëtarë e ndërkombëtarë, shoqatat, personalitetet publike e donatorë të ndryshëm, brenda dhe jashtë vendit, për secilin prej tyre për mënyrën e përdorimit dhe të eficiencës së arritur për çdo donacion apo mbështetje tjetër të ofruar prej tyre.
6. Vendimi nr. 111, datë 2.3.2022, i Këshillit të Ministrave, “Për përcaktimin e fushës së përgjegjësisë shtetërore të Ministrisë së Infrastrukturës dhe Energjisë”, i ndryshuar, shfuqizohet.
7. Ngarkohet Ministria e Infrastrukturës dhe Energjisë për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

